

 LĒMUMS

Ādažos, Ādažu novadā

2024. gada 27. decembrī **Nr.** **506**

**Par nekustamā īpašuma nodokļa atvieglojumu piemērošanu**

Ar Ādažu novada pašvaldības domes 2024. gada 25. jūlija lēmumu Nr. 297 “Par nekustamā īpašuma nodokļa atvieglojumiem Mežmalas ielas atjaunošanai” pašvaldība piekrita, ka pašvaldībai piederošās Mežmalas ielas seguma uzlabošana (ceļa seguma atjaunošana ar asfaltbetonu (turpmāk – Projekts)) par kopējo summu 62021,66 *euro* (t.sk. 31 000 *euro*  ir iedzīvotāju (turpmāk – Īpašnieki) līdzfinansējums) atzīstama par sabiedrisko labumu, paredzot piemērot Īpašniekiem nekustamā īpašuma nodokļa (NĪN) atvieglojumus pēc Projekta īstenošanas saskaņā ar pašvaldības domes 2021. gada 24. novembra saistošo noteikumu Nr. 37/2021 “Par nekustamā īpašuma nodokļa atvieglojumu piešķiršanu Ādažu novadā" (turpmāk – Noteikumi) 32.5. apakšpunktu.

2024. gada 29. jūlijā pašvaldība un 10 Īpašnieki noslēdza līgums Nr. JUR 2024-07/751 “Par projekta “Ceļu seguma atjaunošana Mežmalas ielā ar asfaltbetonu” īstenošanu” ar kopējo līdzfinansējumu 31 000 *euro*. Saskaņā ar Centrālās pārvaldes Grāmatvedības nodaļas sniegto informāciju Īpašnieki veica līdzfinansējuma summas iemaksu pašvaldības budžetā.

Atbilstoši noslēgtajam līgumam “Mežmalas ielas, Alderos projektēšana, autoruzraudzība un izbūve”, pašvaldības aģentūra “Carnikavas komunālserviss” organizēja būvdarbu izpildi. 12.11.2024. tika saņemts Ādažu novada Būvvaldes apliecinājums, ka būvdarbi pabeigti un tie veikti atbilstoši akceptētajai ieceres dokumentācijai.

Īpašniekiem nav NĪN parādu pret pašvaldību.

Saskaņā ar būvvaldes 05.12.2024. informāciju, Īpašnieki, kuri piedalījās ar līdzfinansējumu, nav veikuši patvaļīgu būvniecību, Īpašniekiem nav objektu, kuru būvniecība ir pārtraukta, un viņiem piederošie nekustamie īpašumi nav atzīti par vidi degradējošiem objektiem.

Likuma „Par nekustamā īpašuma nodokli” (turpmāk – Likums) 5. panta trešā daļa nosaka, ka pašvaldība var izdot saistošos noteikumus, paredzot atvieglojumus atsevišķām NĪN maksātāju kategorijām. NĪN atvieglojumu piešķiršanas kārtība ir noteikta Noteikumos, kuru 9. un 10. punkts nosaka, ka NĪN atvieglojumus nepiešķir, ja nekustamais īpašums atzīts par vidi degradējošu objektu, ja uz zemesgabala atrodas ēkas vai būves, kas nav nodotas ekspluatācijā un būvdarbi tiek veikti bez būvvaldē reģistrētas būvatļaujas vai arī būvdarbu pārtraukšana nav reģistrēta un būve nav iekonservēta, kā arī, ja NĪN maksātājam ir parāds pret pašvaldību.

Noteikumu 32.5. apakšpunkts nosaka, ka nodokļu maksātājiem, kas par saviem līdzekļiem izbūvējuši maģistrālās koplietošanas inženierbūves vai to daļu publiskai lietošanai (t.sk. ūdensvadi), ko neizmanto komerciālos nolūkos, piešķir NĪN atvieglojumu 90 % apmērā no NĪN par visiem nodokļa maksātājam piederošajiem īpašumiem Ādažu novadā. Pirms objekta izbūves persona un pašvaldība noslēdz attiecīgu vienošanos. Atvieglojumu piešķir pēc objekta nodošanas ekspluatācijā. Atvieglojuma apmērs nedrīkst pārsniegt 90 % no summas, ko persona ieguldījusi objekta būvniecībā. Ja atvieglojums attiecīgajā kalendāra gadā ir mazāks, nekā ieguldījums objektā, tad atvieglojumu piemēro līdz 10. kalendāra gadam.

Ņemot vērā, ka Īpašnieki ir izpildījuši ar Līgumu uzņemtās saistības un ir ieguldījuši līdzekļus pašvaldības ceļa atjaunošanā, kā arī ir iestājušies Noteikumu 32.5. apakšpunktā noteiktie apstākļi, un nav iestājušies Noteikumu 9. un 10. punktā noteiktie apstākļi, kas ir par pamatu NĪN atvieglojumu nepiešķiršanai, Īpašniekiem ir piešķirams NĪN atvieglojums 90 % apmērā par viņiem piederošiem nekustamajiem īpašumiem.

Pamatojoties uz likuma „Par nekustamā īpašuma nodokli” 5. panta trešo daļu, Noteikumu 9. un 10. punktu un 32.5. apakšpunktu, kā arī Finanšu komitejas 18.12.2024. atzinumu, Ādažu novada pašvaldības dome

**NOLEMJ:**

1. Piešķirt šī lēmuma pielikumā norādīto īpašumu Īpašniekiem nekustamā īpašuma nodokļa atvieglojumu 90 % apmērā, sākot ar 2025. gadu par viņiem piederošajiem nekustamajiem īpašumiem, par veikto ieguldījumu sabiedriskās infrastruktūras ceļu seguma atjaunošanā ar asfaltbetona segumu Mežmalas ielā.
2. Centrālās pārvaldes Grāmatvedības nodaļai nodrošināt lēmuma izpildi.
3. Lēmumu var pārsūdzēt Administratīvā rajona tiesā (Baldones iela 1A, Rīga) viena mēneša laikā no tā spēkā stāšanās dienas.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU